Зелена линија је нова главна линија одбране коју је 10. октобра 1944. наређено да поседну Друга оклопна армија и Група армија Е. Линија се протезала од ушћа Зрмање до Дурмитора, и даље на исток. Била је поседнута методом утврђених тачака, са кључним утврђеним областима Книна и Мостара. С обзиром на одвијање Београдске операције и продор Црвене армије преко Велике Мораве, немачка Врховна команда је 20. октобра донела одлуку да се главна линија одбране, Зелена линија, уместо на Дурмитор и даље на исток, постави од Гацка на север, на реку Дрину. Та линија одбране, од Велебита до ушћа Дрине и даље у Срем, иако на више места нарушена од снага НОВЈ, важила је као заповест за снаге Југоистока до почетка априла 1945.